**Tárgy:** Javaslat Budapest Főváros XXIII. Kerület Soroksár Önkormányzatával kötendő ellátási szerződés jóváhagyására

**Tisztelt Képviselő-testület!**

Budapest Főváros XXIII. kerület Soroksár Önkormányzata (a továbbiakban: Soroksár Önkormányzata) 2022. június 13. napján kelt levelében az alábbiakkal kereste meg Önkormányzatunkat:

Soroksár Önkormányzata *a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94. § (3) bekezdés b) pontjá*ban meghatározott - a lakosságszámra tekintettel gyermekek átmeneti otthonának működtetése - kötelezettségét a Pesterzsébet Önkormányzatának Humán Szolgáltatások Intézménye (a továbbiakban: HSZI) keretében működő Gyermekek Átmeneti Otthonában (székhely: 1203 Budapest, Pázsitos stny. 7.) 1 fő ellátására vonatkozóan megkötött feladat-ellátási szerződés útján látja el.

Budapest Főváros XX. kerület Pesterzsébet Önkormányzatának Képviselő-testülete a *215/2017. (IX.14.) Ök. számú határozatában* arról döntött, hogy Budapest Főváros XXIII. kerület Soroksár Önkormányzatával 1 fő részére gyermekek átmeneti gondozása (gyermekek átmeneti otthona) gyermekjóléti alapellátás - HSZI útján történő - biztosításáról szóló ellátási szerződést köt 2017. október 1. napjától 2022. szeptember 30. napjáig terjedő, 5 éves határozott időtartamra.

Tekintettel arra, hogy a szerződés 2022. szeptember 30. napjával hatályát veszti, így Soroksár Önkormányzatának Polgármestere fenti megkeresésében azzal fordult Önkormányzatunkhoz, hogy a Gyvt. a 94. § (3) bekezdés b) pontjában meghatározott, fent részletezett törvényi kötelezettségének a továbbiakban is ellátási szerződés útján kíván eleget tenni, ezért kéri a T. Képviselő -testület hozzájárulását egy új, háromoldalú ellátási szerződés megkötéséhez, azzal, hogy a jelenleg hatályban lévő ellátási szerződéshez képest, további 1 fő tekintetében (összesen *2 fő* ellátására vonatkozóan) kéri a férőhely biztosítását.

*A Gyvt. 97. § (1) bekezdése alapján a feladat ellátását az önkormányzat állami fenntartóval és nem állami fenntartóval kötött ellátási szerződés útján is biztosíthatja.*

Az ellátási szerződés tartalmi elemeit *a szociális igazgatásról és szociális ellátásokról szóló 1993. évi III. törvény (továbbiakban: Szt.) 121. § (2) bekezdése, valamint a Gyvt. 97. § (3) bekezdése tartalmazza.*

Az *Szt. 121. § (2) bekezdés k) pontja szerint az ellátási szerződés alapján végzett feladat ellátáshoz kapcsolódóan a szolgáltatást igénybe vevőnek hozzájárulást kell fizetni.* A szolgáltatáshoz való hozzájárulás mértéke (szolgáltatási ellenérték) az intézményi térítési díj összege. Ezen összeg Budapest Főváros XX. Kerület Pesterzsébet Önkormányzata Képviselő-testületének *a személyes gondoskodást nyújtó gyermekjóléti ellátásokról, azok igénybevételéről, valamint a fizetendő térítési díjakról szóló 31/2017. (XI.15.) önkormányzati rendelete 2. számú melléklet*ében megállapított intézményi térítési díj összege, mely 2022. április 1-től 13.255,- Ft/fő/nap, azzal, hogy a hozzájárulás összege az ellátás tényleges igénybevétele esetén a HSZI által kibocsátott számla alapján, negyedéves elszámolás keretében utólag fizetendő a ténylegesen igénybe vett gondozási napok szerinti elszámolás alapján.

*A Gyvt. 97. § (3) bekezdés a) pontja alapján bentlakásos gyermekintézmény esetén a szerződéskötés időszaka nem lehet kevesebb 5 évnél. Az Szt. 122. §., valamint a Gyvt. 97. § (5) bekezdése alapján az önkormányzat képviselő-testülete az ellátási szerződés megkötésének, a szerződés módosításának, illetve megszüntetésének jogát nem ruházhatja át.*

Kerületünkben a HSZI keretein belül működő Gyermekek Átmeneti Otthona tizenkét férőhelyen látja el a (3-18 év közötti) gyermekeket, fiatalokat.

Tájékoztatom a Tisztelt Képviselő-testületet, hogy a HSZI-vel történt egyeztetés, valamint az előző évek tapasztalatai alapján elmondható, hogy a kért két férőhely biztosítása nem okoz problémát a kerületi lakosok ellátásában.

Az ellátási szerződés megkötését Budapest Főváros XXIII. Kerület Soroksár Önkormányzatának Képviselő-testülete - a Közművelődési, Egészségügyi és Szociális Osztály által nyújtott előzetes tájékoztatás alapján meghatározott feltételekkel és a szerződés érintettekkel történt előzetes egyeztetését követően kialakult tartalommal, mely jelen előterjesztés 2. sz. mellékletét képezi - a 2022. szeptember 1-jén tartandó rendes ülésén kívánja tárgyalni, tekintettel arra, hogy szolgáltatási kötelezettségüknek 2022. október 1-től szeretne eleget tenni.

Fentiek alapján kérem a Tisztelt Képviselő-testületet, hogy hozzon döntést Soroksár Önkormányzatával kötendő ellátási szerződés jóváhagyásáról.

**Határozati javaslat:**

Budapest Főváros XX. kerület Pesterzsébet Önkormányzatának Képviselő-testülete úgy dönt, hogy:

1. Budapest Főváros XXIII. Kerület Soroksár Önkormányzatával *2 fő* részére gyermekek átmeneti gondozása (gyermekek átmeneti otthona) gyermekjóléti alapellátás - Pesterzsébet Önkormányzatának Humán Szolgáltatások Intézménye útján történő - biztosításáról szóló háromoldalú ellátási szerződést a melléklet szerinti tartalommal jóváhagyja,
2. felkéri a Polgármestert a szükséges intézkedések megtételére.

**Határidő:** adott

**Felelős:** Szabados Ákos polgármester

A határozati javaslatok elfogadása egyszerű szótöbbséget igényel.

Az előterjesztést tárgyalja: Szociális Bizottság

Pénzügyi Bizottság

**Budapest, 2022. augusztus 31.**

**Szabados Ákos**

polgármester

Az előterjesztést készítette: dr. Kántor-Papp Gabriella KESZO osztályvezető

Farkas János ifjúsági és szociális referens

Az előterjesztés egyeztetve: Lehoczki Péterné PSZO osztályvezetővel

**Melléklet:**

1. számú melléklet: Budapest Főváros XXIII. Kerület Soroksár Önkormányzatának Polgármestere megkeresése
2. számú melléklet: feladat-ellátási szerződés tervezet